google/wiki40b huggingface dataset:
Γ.Σ. Μαρκό

Τμήμα ποδοσφαίρου

Ο «Γ.Σ. Μαρκό» ιδρύθηκε το 1927 και το 1930 αναγνωρίστηκε επίσημα από το Πρωτοδικείο Αθηνών κατόπιν της υπ΄ αριθμόν 7839 απόφασης. Το 1961 αναγνωρίστηκε επίσημα από την Ε.Π.Ο. με Αριθμό Μητρώου 932 και εντάχθηκε στην Ε.Π.Σ. Αθηνών, ξεκινώντας την επίσημη αγωνιστική του δράση τη σεζόν 1961-62. 
Το 1969 βρέθηκε για πρώτη φορά στο κορυφαίο πρωτάθλημα της Ε.Π.Σ. Αθηνών, όπου και αγωνίστηκε για πρώτη φορά από τη σεζόν 1969-70 μέχρι και τη σεζόν 1972-73. Το 1978 επιστρέφει εκ νέου στο κορυφαίο πρωτάθλημα της Α' Κατηγορίας της Ε.Π.Σ. Αθηνών, όπου και από τη σεζόν 1978-79 καθιερώθηκε. Το 1984 αναδείχθηκε υπερπρωταθλητής Ε.Π.Σ. Αθηνών και προβιβάστηκε στο Εθνικό Ερασιτεχνικό Πρωτάθλημα, όπου και αγωνίστηκε τις χρονιές 1984-85, 1985-86 και 1986-87. Το 1994 αναδείχθηκε πρωταθλήτρια Ε.Π.Σ. Αθηνών και προβιβάστηκε στα εθνικά πρωταθλήματα, όπου καθιερώθηκε στα πρωταθλήματα της Δ' Εθνικής και Γ' Εθνικής κατηγορίας για περισσότερο από μια 15ετία και συγκεκριμένα μέχρι και το 2010. 
Το 1995 κατέκτησε αμέσως το πρωτάθλημα της Δ' Εθνικής και προβιβάστηκε στην Γ' Εθνική κατηγορία όπου αγωνίστηκε από την περίοδο 1995-96 μέχρι και τη σεζόν 2004-05. Ακολούθως αγωνίστηκε στο πρωτάθλημα της Δ' Εθνικής από την περίοδο 2005-06 μέχρι και την περίοδο 2009-10, όπου υποβιβάστηκε στο τοπικό πρωτάθλημα της Ε.Π.Σ. Ανατολικής Αττικής έπειτα από 16 χρόνια παρουσίας στα εθνικά πρωταθλήματα της Γ' Εθνικής και της Δ' Εθνικής κατηγορίας. Το 2019 κατέκτησε το πρωτάθλημα της Ε.Π.Σ.ΑΝ.Α. και κέρδισε την επάνοδο στα εθνικά πρωταθλήματα.
Το 1984 ήταν φιναλίστ του Κυπέλλου Ε.Π.Σ. Αθηνών και το 1994 αναδείχθηκε κυπελλούχος, επικρατώντας στον τελικό του Α.Ο. Αγ. Ιεροθέου Περιστερίου. Επίσης τις χρονιές 2006, 2007 και 2018 υπήρξε φιναλίστ του Κυπέλλου Ε.Π.Σ. Ανατολικής Αττικής.
Ανθή Σερρών

Γεωγραφία - Ιστορία

Η Ανθή βρίσκεται στον κάμπο των Σερρών, νότια του ποταμού Στρυμόνα, σε απόσταση 4 χλμ. Β. της Νιγρίτας και 17 χλμ. Ν.-ΝΔ. των Σερρών ενώ μέσα από το χωριό περνάει η επαρχιακή οδός που τις συνδέει. Η παλιά ονομασία του χωριού είναι Φυτόκιο και έτσι  αναφέρεται επίσημα το 1920, μετά την απελευθέρωση, στο ΦΕΚ 2Α - 04/01/1920 να προσαρτάται στην τότε κοινότητα Νιγρίτης. Το 1956 με το ΦΕΚ 125Α - 21/05/1956 μετονομάστηκε σε Ανθή. Σύμφωνα με το σχέδιο Καλλικράτης αποτελεί την Τοπική Κοινότητα Ανθής που υπάγεται στη Δημοτική Ενότητα Νιγρίτης του Δήμου Βισαλτίας και σύμφωνα με την απογραφή του 2011 έχει πληθυσμό 548 κατοίκους.
Μπερναρντίνο Ραματσίνι

Βιογραφία

Γεννήθηκε στο Κάπρι στις 3 Νοεμβρίου του 1633 και ήταν ο πρώτος που κατέγραψε τη σχέση ανάμεσα στις ασθένειες και την εργασία των ασθενών. Ασχολήθηκε με θέματα εξαερισμού και εισηγήθηκε τη χρήση μάσκας στους εργάτες. Έγραψε το πρώτο συστηματικό έργο για το θέμα, τη διατριβή De Morbis Artificum Diatriba (1700). Δίδαξε στο Πανεπιστήμιο της Πάδουας μέχρι το θάνατό του (στις 5 Νοεμβρίου του 1714).
Ακαδημαϊκό Λεξικό της Λιθουανικής Γλώσσας

Το Ακαδημαϊκό Λεξικό της Λιθουανικής Γλώσσας (λιθουανικά: Didysis lietuvių kalbos žodynas‎ γνωστό και ως Akademinis lietuvių kalbos žodynas) είναι το ολοκληρωμένο λεξικό της λιθουανικής γλώσσας, καθώς και ένα από τα εκτενέστερα λεξικά στον κόσμο.
Περιέχει μισό εκατομμύριο επικεφαλίδες στα λιθουανικά. Έχει 20 τόμους (με 22 χιλιάδες σελίδες συνολικά). Στις περισσότερες γλώσσες περιλαμβάνει μια εξήγηση της χρήσης τους, την προέλευση τους και την περιοχή στην οποία χρησιμοποιείται με παραδείγματα. Το λεξικό περιέχει λέξεις που έχουν συλλεχθεί από όλες τις γραπτές μορφές τους, από την έκδοση του πρώτου βιβλίου στη λιθουανική γλώσσα μέχρι το 2001.

Ιστορία

Η ιδέα του λεξικού ανήκει στον λιθουανό φιλόλογο Καζιμιέρας Μπούγκα (6 Νοεμβρίου 1879 - 2 Δεκεμβρίου 1924). Άρχισε να συλλέγει υλικά για το λεξικό το 1902 και είχε πάνω από 617.000 κάρτες με λέξεις, ενώ ένα μέρος αυτών προερχόταν από το λεξικό του Αντάνας Γιούσκα. Το πρώτο μέρος του λεξικού ολοκληρώθηκε το 1924, ενώ ο ολόκληρος πρώτος τόμος ολοκληρώθηκε το 1941 (καλύπτει τα γράμματα Α-Β) υπό την εποπτεία του Γιουόζας Μπαλτσικόνις. Ο δεύτερος τόμος ολοκληρώθηκε το 1947, ωστόσο, μαζί με τον πρώτο τόμο, απαγορεύθηκε και κρύφθηκε από τις σοβιετικές αρχές για ιδεολογικούς λόγους. Σήμερα, αυτοί οι δύο τόμοι αποτελούν βιβλιογραφικές σπανιότητες. Ο πρώτος και ο δεύτερος τόμος έπρεπε να επαναγραφτεί αργότερα. Η εργασία για τον τρίτο τόμο συνέχισε το 1956, παρόλο που ήταν δύσκολη υπό το σοβιετικό καθεστώς. Επίσης, μερικές λέξεις (ειδικά αυτές που είχαν να κάνουν με θρησκευτικά θέματα) έπρεπε να παραβλεφθούν. Η απώλεια αποκαταστάθηκε μετά τη λιθουανική ανεξαρτησία στις 6 Σεπτεμβρίου 1991 (είχε κηρύξει ανεξαρτησία στις 11 Μαρτίου 1990, ωστόσο εκείνη την ημέρα η ΕΣΣΔ αναγνώρισε επίσημα την ανεξαρτησία της) και τα ιδεολογικά εμπόδια έληξαν. 
Για την ολοκλήρωση του, εργάστηκαν πολλές γενιές γλωσσολόγων για πάνω από έξι δεκαετίες. Το λεξικό ολοκληρώθηκε το 2005 και η διαδικτυακή έκδοση κυκλοφόρησε το ίδιο έτος. 
Το λεξικό διατίθεται σε έντυπη μορφή, σε μορφή CD-ROM και στο διαδίκτυο.
Αντώνιος Καρπούζας

Σπουδές

Υπηρέτησε τη στρατιωτική του θητεία ως έφεδρος αξιωματικός ΛΟΚ και έγινε πρόεδρος των Εφέδρων Αξιωματικών Πιερίας και μέλος της Λέσχης των Καταδρομέων και της Λέσχης Αλεξιπτωτιστών Πιερίας. Είναι διπλωματούχος μηχανικός αρχιτέκτων του Τεχνικού Πανεπιστημίου του Βερολίνου και έχει επίσης δίπλωμα πολιτικού μηχανικού από το ειδικό Πανεπιστήμιο του Αμβούργου. Έγινε ελεύθερος επαγγελματίας το 1976.

Πολιτική σταδιοδρομία

Εντάχθηκε στο κόμμα της ΝΔ. Υπηρέτησε ως νομαρχιακός σύμβουλος, εκλεγείς το 1994.  Υπηρέτησε επίσης ως πρόεδρος του Γενικού Νοσοκομείου της γενέτειράς του. Εξελέγη για πρώτη φορά βουλευτής στις εκλογές του 2004 και επανεξελέγη στις εκλογές του 2007  
Έχει μετάσχει σε πολλές επιτροπές της Βουλής, ανάμεσα στις οποίες  είναι η ειδική Μόνιμη Επιτροπή Ελληνισμού της Διασποράς και η Διαρκής Επιτροπή Κοινωνικών Υποθέσεων.
Σαιντ-Μερ-Εγκλίζ

Προέλευση του ονόματος

Η κωμόπολη αρχικά αποκλήθηκε Sancte Marie Ecclesia (Εκκλησία της Αγίας Μαρίας) που διαδοχικά μεταλλάχτηκε σε Sainte-Mariglise, Sainte-Marie-Église και τελικά σε Sainte-Mère-Église. Μολονότι οι παλαιότερες ονομασίες υποδεικνύουν αναφορά στο όνομα της Παναγίας (Μαρία), το σημερινό όνομα σημαίνει Αγία Μητέρα Εκκλησία.

Σύντομη ιστορία

Ο πρώτος οικισμός δημιουργήθηκε τον 12ο αιώνα και η θέση του στο κέντρο της Νορμανδικής πεδιάδας (Plain) και σε παλαιότερη ρωμαϊκή οδό, επέτρεψε την ελεύθερη διάδοση των ιδεών. Ο Γκιγιώμ ντε Σαιντ-Μερ-Εγκλίζ, γεννημένος στο χωριό, έγινε το 1199 επίσκοπος Λονδίνου. Όπως όλες οι γειτονικές περιοχές υπέστη τις εισβολές των αγγλικών στρατευμάτων το 14ο αιώνα και έζησε τα μεγάλα γεγονότα της Γαλλικής ιστορίας, χωρίς όμως να επιδείξει κάτι το ξεχωριστό.
Η κωμόπολη έγινε διεθνώς γνωστή με την Απόβαση της Νορμανδίας στις 6 Ιουνίου 1944: Σε αυτήν ρίφθηκαν 14.000 αλεξιπτωτιστές της 82ης Αερομεταφερόμενης Μεραρχίας του Αμερικανικού Στρατού, ενώ σε αυτή συνέκλιναν, από σφάλμα της σήμανσης, και αρκετοί αλεξιπτωτιστές της 101ης Αερομεταφερόμενης Μεραρχίας. Διασημότερος όλων έγινε ο στρατιώτης Τζον Στηλ (John Steele), του οποίου το αλεξίπτωτο σκάλωσε στο καμπαναριό της εκκλησίας και αυτός παρέμεινε αιωρούμενος εκεί.
Η κωμόπολη ήταν η πρώτη που απελευθερώθηκε από τη γερμανική κατοχή, από το 505ο Σύνταγμα της 82ης Μεραρχίας του Αμερικανικού Στρατού στις 04:30΄ της 6ης Ιουνίου. Επικεφαλής του Συντάγματος ήταν ο Συνταγματάρχης Έντουαρντ Κράουζε (Edward Krause). Σήμερα μπροστά στο Δημαρχείο της Σαιντ Μερ Εγκλίζ υπάρχει το κυκλικό κολωνάκι που σημαδεύει την έναρξη (Χιλιόμετρο Μηδέν) του "δρόμου της ελευθερίας" (Voie de la Liberté) με την ένδειξη "km 0". Ακριβώς πίσω του υπάρχουν, σκαλισμένα σε μαύρη μαρμάρινη πλάκα, τα ονόματα των κατοίκων της κωμόπολης που έπεσαν για την απελευθέρωση της πόλης τους.
Στην πόλη έχει δημιουργηθεί το Μουσείο της 82ης Αερομεταφερόμενης Μεραρχίας (στην οδό Φραγκλίνου Ρούζβελτ), ακριβώς απέναντι από την εκκλησία στην οποία έχει διατηρηθεί το αλεξίπτωτο του Στηλ, ενώ πολύ κοντά της (απόσταση 7 km) βρίσκεται ο οικισμός Σαιντ Μαρί ντυ Μον (Sainte-Marie-du-Mont), στον οποίο υπάγεται μια από τις πέντε παραλίες της απόβασης, η Γιούτα Μπιτς (Utah Beach), στην οποία υπάρχουν το Μουσείο της Γιούτα Μπιτς και μνημεία αφιερωμένα στους συντελεστές της Απόβασης.
Σχεδιάζεται, για το Σεπτέμβριο του 2011, η προσθήκη μιας πτέρυγας, στην οποία θα υπάρχει ένας αναμνηστικός κήπος καθώς και ένα νέο κτήριο με διαδραστικό έκθεμα, το οποίο θα τροφοδοτείται αποκλειστικά με ηλιακή ενέργεια. Το έκθεμα αυτό θα μιμείται τις συνθήκες που επικρατούσαν στην πόλη τη νύκτα της αεραπόβασης, με λάμψεις που θα μιμούνται τις εκρήξεις των συμμαχικών βομβών και τις φωτιές που είχαν ανάψει οι βόμβες στην πόλη, καθώς το Μουσείο βρίσκεται ακριβώς στη θέση όπου τη νύκτα του 1944 ξέσπασε μια από τις πρώτες πυρκαϊές.
Από την 1η Ιανουαρίου 1995, 19 κοινότητες της περιοχής συνέστησαν την Κοινότητα των Κοινοτήτων (Communauté de Communes) συνεργαζόμενες σε όλα τα επίπεδα.
Επιδιδυμίδα

Κάθε επιδιδυμίδα είναι ένας μακρύς περιελιγμένος σωλήνας στο πίσω μέρος του όρχεως.

Λειτουργία της επιδιδυμίδας

Μετά την παραγωγή από τους όρχεις, τα σπερματοζωάρια αποθηκεύονται προσωρινά στις επιδιδυμίδες. Οι επιδιδυμίδες εμπλουτίζουν τα σπερματοζωάρια με θρεπτικό υλικό και υγρά για την ευκολότερη μετακίνηση τους. Επίσης τα σπερματοζωάρια εμπλουτίζονται με εκκρίματα και από τις σπερματοδόχους κύστεις και από τον προστάτη. Τα σπερματοζωάρια προχωρούν από την επιδιδυμίδα στο σπερματικό πόρο (σπερματαγωγό) και διαμέσου της ουρήθρας βγαίνουν έξω από το σώμα.
Ανδρώνικος Βυζάντιος

Ο Ανδρόνικος Βυζάντιος υπήρξε Έλληνας λόγιος κληρικός του 17ου αιώνα. Η καταγωγή του ήταν από ευγενείς προγόνους. Υπηρέτησε ως μέγας Χαρτοφύλακας της εκκλησίας στην Κωνσταντινούπολη. Διέπρεψε στην εκκλησιαστική παιδεία.
Ζαν-Μπατίστ ντε Βιλουαζόν

Βιογραφία

Γεννήθηκε στις 5 Μαρτίου 1750 στην Κορμπέιγ-Εσόν. Δημοσίευσε αρκετά σημαντικά χειρόγραφα, ενώ από το 1781 ως το 1784 με έξοδα της γαλλικής κυβέρνησης μελέτησε τα χειρόγραφα της βιβλιοθήκης Biblioteca Marciana της Βενετίας. Εκεί ανακάλυψε τον κώδικα Venetus A, την χειρόγραφη έκδοση της Ιλιάδας από τον 10ο αιώνα. Από την Βενετία πήγε στη Βαϊμάρη, όπου φιλοξενήθηκε από τον Δούκα Καρλ-Άουγκουστ, για να μελετήσει τα χειρόγραφα της βιβλιοθήκης του παλατιού. Από το 1784 ως το 1786 περιηγήθηκε στην Ελλάδα και στη Μικρά Ασία. Επισκέφτηκε την Κωνσταντινούπολη και τη Σμύρνη, καθώς και διάφορα νησιά του Αιγαίου, και διέμεινε για μικρό διάστημα σε μονές του Αγίου Όρους. Επέστρεψε στο Παρίσι και εξέδωσε τον κώδικα Venetus A, προκαλώντας μεγάλη εντύπωση στο φιλόλογο κοινό. Κατά την διάρκεια της Γαλλικής Επανάστασης διέμεινε στην Ορλεάνη, όπου είχε καταφύγει, και εργαζόταν στην βιβλιοθήκη των αδελφών Βαλουά (Valesius). Όταν η κατάσταση έγινε πιο ομαλή, επέστρεψε στο Παρίσι και διορίστηκε ως καθηγητής των ελληνικών στο Πανεπιστήμιο των Παρισίων. Το 1791 έγινε μέλος της Γαλλικής Ακαδημίας των Επιγραφών και των Καλών Γραμμάτων.
Απεβίωσε στις 28 Απριλίου 1805 στο Παρίσι.
Κομητεία Φεγέρ

Γεωγραφία

Γεωγραφικά, η κομητεία Φεγέρ είναι πολύ ποίκιλη. Το νότιο τμήμα είναι παρόμοιο (και γειτνιάζει) με τη μεγάλη Ουγγρική Πεδιάδα, και άλλα μέρη είναι λοφώδη (βουνά Μπάκονι, Βέρτες, Γκέρετσε). Η λίμνη Βέλεντσε, δημοφιλές θέρετρο, βρίσκεται επίσης εκεί.
Ατόμιουμ

Ο Πύργος του Άιφελ των Βρυξελλών

Σχεδιασμένο αρχικά για να διαρκέσει μόνο έξι μήνες, το σχέδιο του αρχιτέκτονα Αντρέ Βατερκέυν επέζησε και κατέστη δημοφιλές τουριστικό θέλγητρο, σε σημείο που μερικοί πιστεύουν πως είναι ένα εθνικό σύμβολο του Βελγίου που ανταγωνίζεται το Μάννεκεν Πις. Βρίσκεται στο βόρειο τμήμα των Βρυξελλών, δίπλα στο Στάδιο Βασιλιά Βαλδουίνου στο Πάρκο Χέυζελ (50.8948° Β, 4.3415° Α). Κοντά του βρίσκονται επίσης ένα συνεδριακό κέντρο, το πάρκο Mini Europe και ένα από τα πρώτα πολυσινεμά στον κόσμο, το Kinepolis.

Ανακαίνιση

Ξεκινώντας τον Μάρτιο του 2004, οι ανακαινιστικές εργασίες περιέλαβαν την αντικατάσταση των φθαρμένων ελασμάτων από αλουμίνιο που κάλυπταν τις σφαίρες με ανοξείδωτο ατσάλι. Για να καλυφθεί η δαπάνη των ανακαινίσεων, το παλιό αλουμίνιο πουλήθηκε στο κοινό ως σουβενίρ. Ένα τριγωνικό κομμάτι μήκους περίπου 2 μέτρων πωλήθηκε για 1.300$. Το Ατόμιουμ παρέμεινε κλειστό για το κοινό από τον Οκτώβριο του 2004 μέχρι τον Φεβρουάριο του 2006. Έκτοτε το Atomium έχει δεχθεί περισσότερους από 2.000.000 επισκέπτες .
Ιωάννα Βλάχου

Καριέρα

Η Γιάννα Βλάχου υπέγραψε το πρώτο της επαγγελματικό συμβόλαιο με τον Αίαντα Ευόσμου, στον οποίο παρέμεινε μέχρι το 2002.
Στη συνέχεια μετεγγράφη στον Φιλαθλητικό, στον οποίο παρέμεινε για αρκετά χρόνια, ενώ στη συνέχεια μεταπήδησε στον Απόλλωνα Κερατσινίου.
Το 2006 αποκτήθηκε από τον Ολυμπιακό Πειραιώς στον οποίο παρέμεινε για τέσσερα χρόνια χωρίς ωστόσο να καταφέρει να κατακτήσει κάποιο τίτλο. 
Επόμενο και τελευταίο σταθμό της καριέρας της έμελλε να αποτελέσει ο ΣΑΑΚ Ανατόλια.
·       1991-2002 Αίας Εύοσμου
·       2002-2005 Φιλαθλητικός Θεσσαλονίκης
·       2005-2006 Απολλώνιος Κερατσινίου
·       2006-2010 Ολυμπιακός Ο.Σ.Φ.Π
·       2010-2011 ΣΑΑΚ Ανατόλια
2016-2017 Αίας Κιλκίς
2019-2020  Ηρακλής Γέφυρας

Διεθνείς συμμετοχές

Η Γιάννα Βλάχου ήταν διεθνής με την ελληνική εθνική ομάδα πετοσφαίρισης γυναικών με την οποία έχει πραγματοποιήσει 192 συμμετοχές.
·       11η θέση Πανευρωπαϊκό Πρωτάθλημα - Βάρνα Βουλγαρία 2001
·       4η θέση Μεσογειακοί Αγώνες - Τυνησία 2001
·       10η θέση Παγκόσμιο  Πρωτάθλημα - Δρέσδη Γερμανία 2002
·       9η θέση Ολυμπιακοί Αγώνες Αθήνα 2004
·       3η θέση Μεσογειακοί Αγώνες Αλμερία Ισπανία 2005
·       7η θέση [null EUROPEAN LEAGUE] 2009
·       7η θέση EUROPEAN LEAGUE 2010
Ford Mustang

Βασικά στοιχεία

Λόγω της διαχρονικής της επιτυχίας, η Mustang έχει εξελιχθεί σε ένα από τα πλέον μυθικά αυτοκίνητα της παγκόσμιας αυτοκίνησης, με εξαιρετικά υψηλό ίματζ στις περισσότερες χώρες, και μάλιστα παρά το γεγονός ότι οι 5 πρώτες γενιές συνήθως δεν εξάγονταν εκτός Βόρειας Αμερικής μαζικά, παρά μόνο μεμονωμένα, κατόπιν παραγγελίας - μόνο στα κράτη της Μέσης Ανατολής κυκλοφορούσε από την πέμπτη γενιά της σε μεγάλες ποσότητες. Αντιθέτως, η έκτη γενιά της διατίθεται επίσημα και στην Ευρώπη, ενώ είναι και η πρώτη που κατασκευάζεται και σε δεξιοτίμονη έκδοση. Στις Ηνωμένες Πολιτείες και πολλά ακόμα κράτη διεθνώς, μεταξύ των οποίων και στην Ελλάδα, θεωρείται από την κοινή γνώμη ως το «νούμερο 2» πιο αναγνωρίσιμο και σε πρεστίζ Αμερικανικό αυτοκίνητο, πίσω μόνο από την Chevrolet Corvette, η οποία όμως, διαχρονικά, είναι πολύ ακριβότερη και ανήκει σε εντελώς διαφορετική κατηγορία, αυτή των 2-θέσιων σπορ αυτοκινήτων υψηλών επιδόσεων.
Επιπλέον, η Mustang είναι και ένα από τα μακροβιότερα ονόματα της παγκόσμιας αυτοκινητοβιομηχανίας και ειδικότερα στην κατηγορία των muscle cars το μακροβιότερο και το μοναδικό με συνεχή παραγωγή από το πρώτο αντίτυπο έως σήμερα. Σημειωτέον ότι η παραγωγή της πρώτης γενιάς της ξεκίνησε στις 9 Μαρτίου 1964, και κυκλοφόρησε στην αμερικανική αγορά στις 17 Απριλίου 1964, ως μοντέλο 1964½ (αν και ο κωδικός VIN της Ford ανέφερε 1965 εξ αρχής), με αρχική τιμή απόκτησης 2.368 δολάρια με την τότε ισοτιμία. Μολονότι τα τελευταία χρόνια έχουν αναβιώσει ορισμένα ιστορικά και διαχρονικά αντίπαλα μοντέλα, όπως η Chevrolet Camaro, ωστόσο η Mustang είναι το μοναδικό muscle car με αδιάκοπη παραγωγή και μάλιστα επί μισό αιώνα, καθώς τον συμπλήρωσε στις 17 Απριλίου 2014, κατά την εισαγωγή της έκτης γενιάς της.
Η ονομασία Mustang προέρχεται από το ομώνυμο είδος αλόγου που ζει στη Βόρεια Αμερική, εξ ου και το σήμα του μοντέλου, με το άλογο που καλπάζει. Όλες οι γενιές της Mustang, έχουν εμφανιστεί σε πολλές ταινίες του αμερικανικού κινηματογράφου, καθώς και σε πολλά βιντεοκλίπ τραγουδιών, σε αρκετές χώρες διεθνώς.

Διακρίσεις

Η αρχική Mustang του 1964 κέρδισε το Χρυσό Μετάλλιο Tiffany Gold Medal για την σεζόν του 1965, ως το άριστο πρότυπο Αμερικανικού ντιζάιν. Έγινε έτσι το πρώτο στην ιστορία αυτοκίνητο που κατάφερε κάτι τέτοιο.
Κατά την μακροχρόνια σταδιοδρομία της, η Ford Mustang ήταν μέσα στην 10-άδα Ten Best list του αμερικανικού περιοδικού Car and Driver τα έτη 1983, 1987, 1988, 2005, 2006, 2011 και 2016. Επίσης, κέρδισε το βραβείο του Αυτοκινήτου της Χρονιάς (Car of the Year) του αμερικανικού περιοδικού Motor Trend τα έτη 1974 και 1994, δηλαδή τις εναρκτήριες σεζόν της δεύτερης γενιάς και τέταρτης γενιάς αντίστοιχα. Παρομοίως, η Ford Mustang του 2005, δηλαδή της πρώτης σεζόν της πέμπτης γενιάς, αναδείχθηκε το Αυτοκίνητο της Χρονιάς στον Καναδά, ενώ έχασε οριακά την πρωτιά για το Αυτοκίνητο της Χρονιάς στη Βόρεια Αμερική από το Chrysler 300.
Μπενουά Σοκάλ

Βιογραφία

Ο Σοκάλ σπούδασε στην Ανωτάτη Σχολή Τεχνών του Saint-Luc, στις Βρυξέλλες, μαζί με πολλούς σύγχρονους Βέλγους καλλιτέχνες κόμικ, όπως ο Φρανσουά Σούιτεν. Άρχισε να σχεδιάζει για το περιοδικό "À Suivre" το 1978. Δημιούργησε τη σειρά: "L`Inspecteur Canardo ''(Επιθεωρητής Καναρντό), που απεικονίζει έναν ανθρωπόμορφο, μοναχικό, εσωστρεφή, καταθλιπτικό ντετέκτιβ πάπια, με προδιάθεση για τα τσιγάρα, το αλκοόλ και τις μοιραίες γυναίκες, όλα αυτά πάνω από την εργασία του.
Αργότερα υπήρξε προγραμματιστής του λογισμικού Microïds και σχεδίασε τα παιχνίδια περιπέτειας L' Amerzone, Syberia (2002) και Syberia II (2004). Στη συνέχεια, ίδρυσε δική του εταιρεία παιχνιδιών, τη White Birds Productions, δημιουργώντας το παιχνίδι περιπέτειας Paradise με την εταιρεία βιντεοπαιχνιδιών Ubisoft.
Από το 2008, ο Σοκάλ ασχολείται και πάλι με τα κόμικς, δημιουργώντας τη σειρά Kraa, ο πρώτος τόμος της οποίας δημοσιεύτηκε το 2010.
Τέλος, στις αρχές του 2017, κυκλοφόρησε το Syberia ΙΙΙ (Anuman Interactive/ Microids ) με την επιστροφή της γνωστής ηρωίδας Kate Walker.
Η βιβλιογραφία και τα παιχνίδια του διατίθενται στη βιβλιοθήκη πολυμέσων Octave Merlier του Γαλλικού Ινστιτούτου Ελλάδος
Κωνσταντίνος Τσιουπλάκης

Βιογραφικά στοιχεία

Καταγόταν από το Παλαιοχώρι Χαλκιδικής.
Εξελέγη για πρώτη φορά βουλευτής στις εκλογές του 1974 με την Νέα Δημοκρατία και επανεξελέγη στις εκλογές του 1977, του 1981  και του  1985. 
Απεβίωσε το 1996 σε ηλικία 63 ετών.
Obscured By Clouds

Ιστορία του δίσκου

Μετά την επιτυχία του "More", ο Μπάρμπετ Σρέντερ επικοινώνησε με τους Pink Floyd για να ηχογραφήσουν άλλο ένα σάουντρακ, την στιγμή που το συγκρότημα είχε ήδη ξεκινήσει να δουλεύει σε τραγούδια τα οποία θα αποτελούσαν τελικά το άλμπουμ "The Dark Side of the Moon".

Οι ηχογραφήσεις του σάουντρακ πραγματοποιήθηκαν από τις 23 μέχρι τις 29 Φεβρουαρίου και από τις 23 Μαρτίου μέχρι τις 6 Απριλίου 1972 στα "Strawberry Studios" του Έρουβιλ στο Ιλ-ντε-Φρανς της Γαλλίας. Η μίξη του άλμπουμ έγινε τις δύο τελευταίες ημέρες αυτής της περιόδου στα "Morgan Sound Studios" του Λονδίνου.

Κατά την διάρκεια της πρώτης εβδομάδας ηχογραφήσεων, ο γαλλικός τηλεοπτικός σταθμός "ORTF" βιντεοσκόπησε τους Pink Floyd και πήρε συνεντεύξεις από τον Ντέιβιντ Γκίλμορ και τον Ρότζερ Γουώτερς. Μετά το πέρας των ηχογραφήσεων, το συγκρότημα ζήτησε από την εταιρεία του να ονομάσει το σάουντρακ "Obscured by Clouds" και όχι "La Vallée", με την λύση να βρίσκεται και για την ταινία στον τίτλο "La Vallée (Obscured by Clouds)".

Ο δίσκος κυκλοφόρησε στις 2 Ιουνίου του 1972 και 13 ημέρες αργότερα στις Ηνωμένες Πολιτείες, σκαρφαλώνοντας στο # 1 των γαλλικών τσαρτ, το # 6 των βρετανικών και το # 46 των αντίστοιχων αμερικάνικων.

Τραγούδια του "Obscured by Clouds" που εκτελέστηκαν ζωντανά ήταν το ομώνυμο, το "When You're In" και το "Childhood's End", τα οποία συνοδεύονταν από μεγάλα ορχηστρικά μέρη που οι Pink Floyd αυτοσχεδίαζαν.

Κατάλογος κομματιών

1. Obscured by Clouds (Gilmour, Waters) – 3:03

2. When You're In (Gilmour, Waters, Wright, Mason) – 2:30

3. Burning Bridges (Gilmour, Wright, Waters) – 3:29

4. The Gold It's in the... (Gilmour, Waters) – 3:07

5. Wot's... Uh the Deal? (Gilmour, Waters) – 5:08

6. Mudmen (Gilmour, Waters) – 4:20

7. Childhood's End (Gilmour) – 4:31

8. Free Four (Waters) – 4:15

9. Stay (Waters, Wright) – 4:05

10. Absolutely Curtains (Wright, Mapuga tribe) – 5:52

Βραβεύσεις

Obscured by Clouds (άλμπουμ)
Ηνωμένες Πολιτείες (RIAA Certification): Χρυσός
Ηνωμένο Βασίλειο (BPI Certification): Ασημένιος
Φτώχεια

Φτώχεια στην ΕΕ και στην Ελλάδα

Στην ΕΕ η σχετική φτώχεια ορίζεται ως το ποσοστό του πληθυσμού που ζει με εισόδημα χαμηλότερο από 60% του διάμεσου εισοδήματος στην χώρα. Στην Ελλάδα αυτό το ποσοστό υπερβαίνει το 20%. Η περιφέρεια με την μεγαλύτερη φτώχεια είναι η Ήπειρος με την Ανατολική Μακεδονία - Θράκη να ακολουθούν από κοντά. Οι περιφέρειες με την χαμηλότερη φτώχεια είναι η Αττική και η Κρήτη.
Ο κίνδυνος φτώχειας είναι μεγαλύτερος για τα άτομα χαμηλού εκπαιδευτικού επιπέδου και για τα νοικοκυριά με μεγάλο αριθμό ανθρώπων 2.
Η φτώχεια σε ατομικό επίπεδο μπορεί να σχετίζεται με τη χαμηλή συνταξιοδότηση, την ανεργία ή την αεργία (εθελοντική μη άσκηση επαγγέλματος). Το επίπεδο της ανεργίας μιας χώρας φαίνεται να είναι επίσης δείκτης της γενικής φτώχειας (στην Ελλάδα η ανεργία το 2011 είναι περίπου 14,3%).

Φτώχεια στον κόσμο

Η σχετική φτώχεια μεταξύ χωρών στον κόσμο είναι ένα σχετικά νέο φαινόμενο. Πριν 250 χρόνια όλες οι χώρες στον κόσμο είχαν περίπου το ίδιο εισόδημα. Ουσιαστικά όλοι οι άνθρωποι γεννιόντουσαν στον μόχθο της αγροτικής ζωής, ζούσαν έναν σύντομο και επίπονο βίο και πέθαιναν πριν τα 50 τους. Όμως χάρη στην βιομηχανική επανάσταση, κάποιες χώρες με πρώτη την Αγγλία, πολλαπλασίασαν τρομακτικά το εισόδημα τους. Όσο η επανάσταση εξαπλωνόταν στον κόσμο, άλλες χώρες, κυρίως ευρωπαϊκές ή υπό αγγλική κυριαρχία ανέβηκαν και αυτές στην σκάλα της ανάπτυξης.
Γεώργιος Σύγγελος

Ιστορικές αναφορές

Με το αξίωμα του Συγκέλλου διέθετε σημαντική επιρροή στα εκκλησιαστικά τεκταινόμενα της Βυζαντινής αυτοκρατορίας. Τα καθήκοντα του αξιώματος αυτού ήταν απροσδιόριστα, αλλά γενικά η θέση αυτή εξυπηρετούσε ως η γραμματεία του Πατριάρχη. Σύμφωνα με την διήγηση στην Χρονολογία του Θεοφάνη του Ομολογητή, ο Γεώργιος Σύγγελος εμφανίζεται να διατηρούσε αρνητικά συναισθήματα έναντι του αυτοκράτορα Νικηφόρου Α´, καθώς ο αυτοκράτορας είχε προβεί σε διώξεις πολλών υψηλόβαθμων κληρικών έπειτα από συνωμοσία που ανακάλυψε εναντίον του το 808. 
Κατά τον Αναστάσιο Βιβλιοθηκάριο, ο Σύγγελος ήταν αντίπαλος των εικονοκλαστών και υπέφερε αρκετά αντίποινα.
Η ημερομηνία θανάτου του είναι αβέβαιη, καθώς υπάρχει αναφορά στα γραπτά του για γεγονότα του 810, ενώ από τα γραφόμενα του Θεοφάνη του Ομολογητή στηρίζεται το ενδεχόμενο ο Σύγγελος να ζούσε ακόμα το 813.

Συγγραφικό έργο

Το έργο του με τίτλο Ἐκλογὴ Χρονογραφίας αποτελείται από χρονολογικούς πίνακες γεγονότων μαζί με σημειώσεις και σχόλια για τα γεγονότα αυτά, παρά καθαρά ιστορικό κείμενο ως εξιστόρηση. Για την συγγραφή του έργου αυτού ο Σύγγελος άντλησε πληροφορίες από παλαιότερα έργα, όπως αυτά του 5ου αιώνα του Πανόδωρου του Αλεξανδρινού και του Αννιανού του του Αλεξανδρινού, καθώς και τα παλαιότερα του Ευσέβιου της Καισαρείας (4ος αι.), Σέξτου Ιούλιου Αφρικανού (3ος αι.), Δεξίππου (3ος αι.), και Μανέθωνα (3ος αι. π.Χ.). Η παράθεση των γεγονότων ήταν καθαρά χρονολογική,  και υπήρχε σύνδεση των γεγονότων με άλλα ιστορικά γεγονότα. 
Ο Σύγγελος ήταν ένθερμος υποστηρικτής της Ορθοδοξίας, και συχνά ανέφερε στα γραπτά του τους λόγους των πατέρων της εκκλησίας όπως ο Γρηγόριος Νανζιανζηνός και ο Ιωάννης Χρυσόστομος. Πέρα από τα εκκλησιαστικά και θρησκευτικά γραφόμενα, το έργο του είναι πολύτιμο για το πλήθος αποσπασμάτων από αρχαία κείμενα των παλαιότερων συγγραφέων τα οποία διασώζει. 
Η Χρονογραφία του συνεχίστηκε μετά τον θάνατο του Συγγέλου από τον Θεοφάνη τον Ομολογητή, ως η βάση για την δική του Χρονογραφία. Ο Αναστάσιος ο Βιβλιοθηκάριος αργότερα χρησιμοποίησε το έργο αυτό για να συνθέσει το έργο Historia tripartita (Τριμερής ιστορία) στην λατινική γλώσσα στην Ρώμη το οποίο αποτέλεσε μια από τις βάσεις για πολλά μετέπειτα ιστορικά έργα στην δυτική Ευρώπη.